Vezi desfăşurarea liveTEXT a meciului

Roș-albaștrii au mai cîștigat în acest sezon Cupa Ligii și titlul, reușind astfel o triplă istorică!

ÎNCEPUT ÎN FLĂCĂRI

Ultima partidă a sezonului competiţional 2014-2015 a început cu o întrerupere. La un minut după ce Alexandru Tudor a dat startul partidei, fanii ardelenilor au început să-şi facă de cap şi l-au bombardat pe Niţă cu torţe. Jocul s-a reluat după trei minute, însă jucătorii au fost obligaţi să joace sub o pătură de fum mai mult de 15 minute.

POPA ÎNCEPEA RECITALUL

Tabela a rămas neschimbată doar 9 minute, pînă cînd Adi Popa a primit o pasă de la Stanciu și a marcat din mijlocul careului, cu un şut în dreapta lui Veselovsky. Tribunele au prins glas imediat şi le-au amintit jucătorilor lui Gâlcă performanţele de anul acesta, scandînd "Campionii, campionii!".

Adrenalina provocată de golul micuţului mijlocaş l-a făcut pe Rusescu să încerce şi el poarta ardelenilor în minutul 15, dar şutul său din lovitură liberă a fost reţinut de goalkeeperul dorit de Gigi Becali la Steaua.

"Studenţii" au dat dovadă de maturitate şi au ripostat 5 minute mai tîrziu prin Mengolo, care a pierdut greu un duel umăr la umăr cu Varela.

CLUJENII, PERICULOŞI

Momentul care anunţa trecerea celor 30 de minute de joc a reprezentat şi cea mai mare ocazie din prima parte pentru "U" Cluj. Defensiva Stelei a greşit în lanţ şi mingea se îndrepta către Ciupe, dar Varela a venit din spate şi a recuperat, arătînd că poate fi un jucător de bază şi sezonul viitor sub comanda lui Rădoi.

GOL DUPĂ GOL

Repriza secundă a început cum nu se putea mai bine pentru formaţia campioană, iar la trei minute de la startul acesteia Rusescu le amintea fanilor prezenţi în tribune de ce a fost în trecut goleadorul Stelei. Atacantul a înscris din 7 metri la capătul unei faze începute de Breeveld, care a trimis o pasă la Popa, iar acesta a pasat în centrul careului la Rusescu.

Popa și-a asigurat trofeul de omul meciului în minutul 53, cînd a reuşit încă un gol, avînd deja la activ în acest joc o altă reuşită şi o pasă decisivă. "Motoreta" a driblat un adversar, şi-a făcut mingea pe piciorul stîng şi a trimis de la 20 de metri în bara porţii lui Veselovsky, balonul intrînd apoi în plasă.

Cinci minute mai tîrziu, Kovacs a avut o răbufnire de orgoliu şi a luat o acţiune pe cont propriu, după care l-a încercat pe Niţă, dar cel care era al treilea portar al Stelei la startul sezonului, a respins în lateral şi a eliminat pericolul.

RECUNOŞTINŢA CAMPIONILOR PENTRU VARELA

Gâlcă a ştiut la jumătatea părţii a doua cum să-l scoată în evidenţă pe cel mai bun om al Stelei din acest sezon, Varela, pe care l-a înlocuit cu Tamaş: cei aproape 40.000 de suporteri s-au ridicat în picioare şi l-au aclamat la scenă deschisă!

Tehnicianul roş-albaştrilor se desparte de campioni după ce i-a făcut pe aceştia să simtă din nou gustul unui event, lucru pe care nu-l mai făcuseră din 1997.

"U" Cluj: Veselovsky - Skvorc, C. Munteanu, Neag, Ciupe (cpt), Jovanovici, Ceppelini, Lungu, L. Kovacs - Mengolo, Morar

Rezerve: Dolha - Lemnaru, Cristocea, Viveiros, Calcan, Martins, Bambara

Steaua: Niţă - Papp, Luchin, Varela, Guilherme - Breeveld, Neagu - Popa, Stanciu, Chipciu (cpt) - Rusescu

Rezerve: Cojocaru - Rîpă, Iancu, Toşca, Latovlevici, Ţucudean, Tamaş